《公安》
宋代·黄大受

市人屋井底，栋与江堤平。
大江压堤来，浩浩势欲倾。
古堤腾长蛇，独与江争衡。
积流增巨涨，飘突万马惊。
油可与之合，盘涡沸淜腾。
折旋声汹涌，吞汲翻长鲸。
微茫隔岩村，百尽崩沙赪。
中流有行舟，来往如飞蝇。
巨风携银山，性命鸿毛轻。
设险护东南，天巧如揭绳。
用武莫若荆，豪雄所交争。
玄德欲兴刘，於焉深经营。
坐据此要湍，进退窥敌情。
时事一阨塞，拂衣开西扃。
至今闻西偏，城治作丘陵。
汤汤横乎前，何畏百万兵。
善卫保其吭，坐待其师崩。
更能用吾长，谈笑收其赢。
何者非神机，用之须人英。
机略失所用，山种无常形。
休兵不敢论，凄咽含余情。

作者简介：黄大受，字德容，自号露香居士，南丰（今属江西）人。生平未仕，以诗游士大夫间，游踪颇广。遗著《露香拾稿》，于理宗淳祐元年（一二四一）其子伯厚仕鄞时，请应𢖟、郑清之作序。事见本集卷首序及有关诗。　黄大受诗，以汲古阁影宋抄《南宋六十家小集》本为底本，编为一卷。